༈རྒྱལ་དབང་ཨོ་རྒྱན་པདྨའི་ཐུགས་སྤྲུལ་སྔོན་བྱོན་མཆོག་སྤྲུལ་རྣམ་གསུམ་དང་འགྲན་བཟོད་ཅིང་གཏེར་སྟོན་བྱེ་བའི་དབུས་ན་མངོན་པར་མཐོ་བའི་ཟབ་གཏེར་རྒྱ་མཚོའི་མཛོད་འཛིན་སྤྲུལ་པའི་གཏེར་སྟོན་ཆེན་པོ་ལས་རབ་གླིང་པ་འཕྲིན་ལས་མཐའ་ཡས་རྩལ་ལམ།མདོ་ཁམས་ཉག་རོང་དུ་སྐུ་ཡི་སྐྱེ་བ་བཞེས་པས་ཡོངས་གྲགས་ལ་ཉག་བླ་བསོད་ནམས་རྒྱལ་མཚན་དུ་འབོད་པ་དགུང་གྲངས་སུམ་ཅུ་བཞེས་པ་རབ་བྱུང་བཅུ་གསུམ་པའི་ཤིང་བྱ་༡༨༨༥ལོའི་ཟླ་བ་བཞི་པའི་ཡར་ཚེས་བཅུ་གསུམ་ནུབ་མོར་ཟླ་འོད་གསལ་བའི་སྐབས་དག་སྣང་དུ་བྱུང་ནས་ཚེས་བཅོ་ལྔ་ས་ག་ཟླ་བའི་དུས་ཆེན་ཉིན་ཡི་གེར་བཀོད་པར་མཛད་པའི་དག་སྣང་གེ་སར་ཟླ་ཞལ་མ་ཞེས་པ་ནི།སྐྱེས་བུ་གེ་སར་གྱི་དགོངས་ཏིག་ཟླ་ཞལ་མ་བྱ་བའི་གཞུང་ལས།ཤིང་མོ་བྱ་ལོར་ས་ག་ཟླ་བའི་ཚེས་བཅུ་གསུམ་གྱི་དགོང་མོར་ཟླ་འོད་གསལ་བའི་ཚེ་ཤར་ཕྱོགས་ནས་ཟླ་བ་གཉིས་པ་ཞིག་ང་ཡི་མདུན་ཐད་ཀྱི་ནམ་མཁར་གྲུ་གང་གི་མཚམས་ཙམ་དུ་བྱུང་བ་དེའི་ནང་དུ་བུ་ཆུང་དཀར་འཚེར་ཡིད་དུ་འོང་བ་ཞིག་འདུག།འདི་ཅི་ཡིན་སྙམ་པའི་ཚེ་འདི་སྐད་ཟེར་རོ།།ཀྱེ།སྐྱེས་བུ་སྐལ་ལྡན་ཚུར་ཉོན་ཅིག།ང་ནི་གླིང་རྗེ་གེ་སར་ཡིན།།སྐྱེས་བུ་ང་ཡི་རང་བཞིན་གང་།།མཐོང་ཐོས་རྟོག་པ་རྣམ་པར་སྤངས།།ཡུལ་མེད་རྒྱུ་དང་རྐྱེན་ལས་འདས།།རང་བྱུང་སེང་ཆེན་ཨེ་མ་ཧོ།།མེད་བཞིན་རང་གསལ་སྣང་བ་ནི།།ཆུ་ཟླ་བཞིན་ཏེ་ང་ཡི་སྐུ།།སྟོང་པ་ཉིད་ལས་གང་གྲགས་པ།།བྲག་ཆ་བཞིན་ཏེ་ང་ཡི་གསུང་།།བྱེ་བ་ཕྲག་བརྒྱའི་འཇིག་རྟེན་དུ།།སྤྲུལ་པའི་གཟུགས་ཀྱིས་ཁྱབ་ཅིང་འདུལ།།ཇི་སྙེད་སྐུ་ཡིས་ཁྱབ་པ་བཞིན།།སྣ་ཚོགས་སྒྲས་ཀྱང་དོན་བྱེད་ཁྱབ།།རྟོག་བྲལ་བསམ་མེད་རང་གསལ་བ།།དེ་ལས་འདས་པའི་ཡེ་ཤེས་ཆེ།།དེ་བཞིན་ཁྱབ་བདག་ཀུན་བྱེད་རྒྱལ།།ང་ཡི་ཐུགས་ཏེ་འཕོ་འགྱུར་མེད།།ཡུལ་མེད་ཆོས་དབྱིངས་ཞེས་ཀྱང་སྟོང་།།རྒྱུ་མེད་མ་སྐྱེས་ལྷུན་འགྲུབ་ཆེ།།རྐྱེན་མེད་གསལ་བའི་ཆོས་ལས་འདས།།ང་ནི་ཐོག་མའི་སྐྱེས་བུ་སྟེ།།སྐྱེས་བུ་ང་ལ་ཐོག་མ་མེད།།དེ་བཞིན་བར་དག་ཐ་མ་མེད།།མེད་བཞིན་སྣ་ཚོགས་སྣང་ཞིང་སྟོན།།ཅི་སྣང་སྣ་ཚོགས་ཆོ་འཕྲུལ་ཀུན།།རང་བྱུང་ཡིན་ཏེ་ངོ་མཚར་ཆེ།།ངོ་མཚར་ལྡན་པའི་སེང་ཆེན་ནི།།བླ་མ་རྣམས་དང་དགོངས་པ་གཅིག།བྱིན་རླབས་འདོད་ན་ང་ཉིད་བསྒོམ།།གསོལ་བ་ཐོབ་དང་རྗེས་སུ་འཛིན།།ཡི་དམ་རྣམས་དང་དགོངས་པ་གཅིག།བསྙེན་སྒྲུབ་ཅན་ལ་གྲུབ་གཉིས་སྦྱིན།།འོན་ཀྱང་འདིའི་དོན་ཁྱོད་ལ་མིན།།ཆོས་སྐྱོང་རྣམས་དང་དགོངས་པ་གཅིག།ཞི་རྒྱས་དབང་དང་དྲག་པོའི་ལས།།སྒྲུབ་འདོད་རྣམས་ཀྱི་དོན་བྱའི་ཕྱིར།།འཕྲིན་ལས་ཟབ་མོ་ཁྱོད་ལ་གཏད།།འདི་ནས་སེང་ཆེན་རྒྱལ་པོ་མངོན་རྟོགས་དང་མཚུངས་པའི་སྐུར་གྱུར།ཨེ་མ་སྐྱེས་བུ་དགྲ་བླ་ང་།།ཆོས་སྐྱོང་ལྟར་དུ་སྒྲུབ་འདོད་ན།།ཞེས་སོགས་ནས།འཕྲིན་ལས་གསོལ་མཆོད་ལག་ལེན་རྣམས།།རིམ་པ་བཞིན་དུ་ཁྱོད་ལ་གཏད།།རྟེན་འབྲེལ་སྣོད་ཁ་མ་ལོག་ན།།སྙིགས་དུས་བསྐལ་པའི་ཐ་མ་འདིར།།མོས་པའི་གདུལ་བྱ་འགའ་ཞིག་གི།།དོན་དུ་འགྱུར་གྱི་གཞན་དུ་མིན།།དེ་བས་སྤེལ་དང་གསང་ཤེས་གཅེས།།ཞེས་གསུངས་ནས་མི་སྣང་བར་གྱུར།སྔགས་འཆང་ལས་རབ་གླིང་པས་ཤིང་བྱ་ཧོར་ཟླ་བཞི་པའི་ཚེས་བཅོ་ལྔ་ལ་དབེན་པའི་བྲག་སྐྱིབས་སུ་བྲིས་པའོ།།ཞེས་གསུངས་སོ།།ཡང་ལས་རབ་གླིང་པའི་དག་སྣང་ལས་བྱུང་བའི་གླིང་རྗེ་གེ་སར་སྐྱེས་བུའི་ཟབ་སྒྲུབ་དགྲ་ལས་རྣམ་རྒྱལ་ནི།གླིང་དཀར་ཆོས་རྒྱལ་ཆེན་པོ་དབང་ཆེན་བསྟན་འཛིན་ཆོས་རྒྱལ་གྱི་རང་རྣམ་དུ་གསལ་བ་ལྟར་གཏེར་སྟོན་ཆེན་པོ་དགུང་གྲངས་དྲུག་ཅུ་རེ་བདུན་བཞེས་པ་རབ་བྱུང་བཅོ་ལྔ་པའི་ཆུ་ཁྱི་༡༩༢༢ལོའི་ཧོར་ཟླ་དྲུག་པའི་ཚེས་དགུ་ལ་གླིང་ཚང་ཆོས་རྒྱལ་ཆེན་པོ་པདྨ་བཞད་པ་རྩལ་ཐབས་ཤེས་དང་བཅས་མཆོད་ཡོན་ལྷན་རྒྱས་གླིང་འགུ་ཟི་རྨ་རོང་ཆུ་ཚན་ཁར་ཆིབས་སྒྱུར་གནང་སྟེ་ཕྱི་ཉིན་ཚེས་བཅུ་ཉིན་རིག་འཛིན་འདུས་པའི་ཚོགས་མཆོད་ཟབ་རྒྱས་དང་།རིགས་འདུས་དེའི་དབང་གསུངས།དེ་ཉིན་གེ་སར་ཟབ་སྒྲུབ་དགྲ་ལས་རྣམ་རྒྱལ་བབས་ཏེ།རིགས་འདུས་ཚོགས་གསུངས་པའི་དུས་སུ་གུ་རུ་སྣང་སྲིད་ཟིལ་གནོན་གྱི་ཞལ་མཇལ་ནས་ཐུགས་དབུས་སུ་ཐིམ་པའི་རྗེས་སུ་གླིང་རྗེ་གེ་སར་རྒྱལ་པོ་གཙོ་འཁོར་རྣམས་ཡིན་སྙམ་པའི་རྟ་པ་གོ་ཆ་གྱོན་པ་མང་པོ་ཡུད་ཙམ་གཟིགས་ནས་ཡལ།གླིང་རྒྱལ་དབང་ཆེན་བསྟན་འཛིན་ཆོས་རྒྱལ་གྱིས་གཏེར་སྟོན་ཆེན་པོའི་གཟིགས་སྣང་ལྟར་གྱི་གེ་སར་ཟབ་སྒྲུབ་དགྲ་ལས་རྣམ་རྒྱལ་གྱི་ཞལ་ཐང་ཁྱད་འཕགས་བཞེངས་པ་ད་ལྟའང་ཕྱོགས་དེར་བཞུགས་ཡོད།ཚེས་བཅུ་དགུ་ལ་རུ་དམ་རྫོགས་ཆེན་བླ་བྲང་དུ་གུ་དྲག་ཡེ་ཤེས་རབ་འབར་གྱི་བསྙེན་ཐུན་སྐབས་མཁའ་འགྲོའི་བརྡ་སྐད་གསལ་བར་གསན་ཏེ།སྙིགས་དུས་བདུད་དགྲ་ལས་རྒྱལ་ཕྱིར༔གུ་རུ་སྐྱེས་བུའི་ཚུལ་བསྟན་གཅེས༔ཞེས་སོགས་ཀྱི་སྐྱེས་མཆོག་གེ་སར་རྒྱལ་པོའི་ཟབ་སྒྲུབ་རྣམ་རྒྱལ་དང་སྐྱེས་བུ་དཔལ་གྱི་ལས་ཚོགས་བཅུ་གཅིག་པོའི་དམིགས་རིམ་བཅས་པ་དགོངས་ཀློང་ལས་བརྡོལ་བ་དག་པར་ཕབ་པར་མཛད།དུས་གྲོགས་རྟེན་འབྲེལ་ལེགས་པར་འགྲིགས་པས་གཏེར་སྒྲུབ་ཀྱང་ལེགས་པར་མཛད་གསུངས།དེ་ནས་སྐུ་བསྭོ་ཐོག་གི་གནས་སུ་མཁའ་འགྲོའི་ཚོགས་མཆོད་ཕུལ་ཚེ་གསེར་ལུང་རྩ་གླིང་ཚངས་པའི་ཕུག་གི་སྒོ་སྲུང་གེ་མཛོས་རང་གཟུགས་དངོས་སུ་བསྟན་ནས།ཐ་ལ་ཡེ་ཨུ་པ་དཱེ་ཤའི་དབང་།།ལོ་མགོར་མི་འགྱང་ད་ལྟ་འདིར།།ཐ་ལ་ཡེ་དུས་བབ་གྱུར་ལེ་རེད།།མི་བཟང་དེ་གླིང་གི་རྗེ་དྲུང་རེད།།ས་བཟང་དེ་སྐྱིད་སོས་སུམ་མདོ་རེད།།ཐ་ལ་ཡ་མོས་ལྡན་མང་ལེ་རེད།།ཅེས་ཟེར་ནས་མི་སྣང་བར་གྱུར།དེ་རྗེས་གུ་རུ་རྡོ་རྗེ་འཆང་ཆེན་པོའི་གཟུགས་སྐུ་ཡུད་ཙམ་མཇལ་བས་མོས་གུས་དྲག་པོ་འཁྲུངས་ཏེ་ཞབས་སྤྱི་བོར་བླངས་དགོས་སྙམ་པ་དང་ཁོང་རང་ཉིད་ལ་ཐིམ་སོང་བས་གླིང་རྗེ་གེ་སར་གྱི་དབང་གི་ཚིག་དོན་བཀྲ་ལམ་མེར་དགོངས་པའི་དབྱིངས་ལས་རྡོལ་བའི་གཉུག་མའི་དྲན་ཤེས་ཁྱད་པར་ཅན་ངང་གིས་འཁྲུངས་པ་ལས།དུས་སུ་དབང་གི་ཆོ་ག་གསལ༔ཞེས་པ་ལྟར་གྱི་གསལ་སྣང་ངེས་རྙེད་བྱུང་བས་གེ་སར་སྒྲུབ་པ་སྡེ་དགུའི་ལྷ་ཚོགས་དང་འབྲེལ་བའི་དབང་བསྐུར་འཕྲིན་ལས་རྒྱུན་འབྱུང་ཞེས་པའང་དག་པར་ཕབ་པ་མཛད།གོང་དུ་གསལ་བའི་མི་བཟང་གླིང་གི་རྗེ་དྲུང་ནི་གླིང་གི་ས་སྐྱོང་དྲུང་པ་ཨོ་རྒྱན་ཚེ་རིང་གི་སྲས་པོ་གླིང་གཏེར་པདྨ་གར་དབང་འགྲོ་འདུལ་རྩལ་ལམ་གླིང་གི་ས་སྐྱོང་སྔགས་བཙུན་པདྨ་འགྲོ་འདུལ་རྡོ་རྗེ་ཡིན་ལ།དེའི་ཡང་སྲིད་རྗེ་དྲུང་སྐུ་ཕྲེང་གཉིས་པ་གད་ཐོག་སྤྲུལ་སྐུ་འགྱུར་མེད་པདྨ་ཀུན་གྲོལ།གསུམ་པ་གྲུབ་བརྙེས་རིག་པ་འཛིན་པ་འགྱུར་མེད་པདྨ་བསྟན་འཛིན།བཞི་པ་གླིང་གི་ལྷ་སྲས་འགྱུར་མེད་ཐེག་མཆོག་ངེས་དོན་བཤད་སྒྲུབ་བསྟན་འཕེལ་བཅས་བྱོན་པ་རྣམས་ལའང་གླིང་རྗེ་དྲུང་ཞེས་ཟེར་རོ།།ས་བཟང་སྐྱིད་སོས་སུམ་མདོ་ནི་ཡོངས་གྲགས་རྫ་རྒྱུད་ཨ་ཕྱུག་ས་སྐྱིད་སྐྱིད་སོས་ཡག་གི་ཁ་མདོ་གླིང་རྗེ་གེ་སར་སྐྱེས་བུའི་འཁྲུངས་གནས་དེ་ཉིད་ཡིན་ནོ།།ཡང་ཆུ་ཕག་༡༩༢༣ལོའི་སྟོན་ཟླ་ར་བའི་ཚེས་བཅུ་གསུམ་ལྷག་པའི་སྔ་མའི་ཉིན་རྩ་གླིང་ཚངས་པའི་ཕུག་ཏུ་བྱོན་པར་གནང་སྟེ་མདུན་རིའི་སྒོ་སྲུང་གེ་མཛོའི་རི་ཆེ་བརྗིད་ཅིག་འདུག་པ་ལ་གསོལ་མཆོད་མཛད་པས་རང་གཟུགས་དངོས་སུ་བསྟན་ནས།ཐ་ལ་ཡེ་ལོ་ཟླའི་མགོ་བོ་ལ།།ཨུ་པ་དཱེ་ཤ་ཨ་བྷི་ཥིཉྩ་ཡེ།།འོད་དཀར་དུ་ཡལ་ལོ།།ཁ་སྲོལ་ལ་ཡང་དེ་ཉིད་གེ་སར་ཕུག་པ་ཡིན་སྐད་དུ་འདུག་པའང་བདེན་སྙམ་དུ་དགོངས་པ་བྱུང་།ཚེས་བཅུ་བདུན་ཕྱི་མའི་ནུབ་མོར་གཏེར་སྲུང་གིས་མཛེས་མ་གཞོན་ནུ་མའི་གཟུགས་སུ་རང་ཞལ་དངོས་སུ་བསྟན་ནས།གནས་འདིར་གསང་ཕུག་བཞིའི་རྩ་བ་འདི་རུ་གེ་སར་ཚངས་སྤྱོད་དཀའ་ཐུབ་ཀྱི་ཚུལ་བཟུང་ནས་མི་ལོ་གསུམ་དང་ཟླ་བ་དྲུག་ཏུ་བཞུགས་པ་ཡིན་པས་ཕུག་པ་འདི་ལ་རྩ་གླིང་ཚངས་པའི་ཕུག་ཅེས་སུ་གྲགས་སོགས་ཟེར་ནས་གནས་ཀྱི་ངོ་སྤྲོད་རྒྱས་པར་མཛད་པ་བྱུང་།ལོ་དེའི་ཟླ་བ་བཅུ་པའི་ཚེས་བཅུ་དྲུག་གི་ནུབ་མོར་སྟོང་སྐོར་བླ་བྲང་གི་ཕོ་བྲང་དུ་བཞུགས་ཡོད་དུས་བུད་མེད་གཅིག་གིས།ཁྱེད་ཀྱིས་བྲིས་པའི་གེ་སར་དེ་ལྷ་དེ་ལ་མོས་མཁན་གྱི་མོས་ལྡན་སུ་ལའང་སྤེལ་མི་རུང་བ་མེད།གང་ཟག་གི་ཁྱད་པར་གླིང་རྗེ་དྲུང་དང་།གནས་ཀྱི་ཁྱད་པར་སྐྱིད་སོས་ལྷ་ཁང་ཡིན་ནོ་ཟེར་བ་བྱུང་།གླིང་རྗེ་དྲུང་ནི་གོང་ཞུས་ལྟར་ལ།སྐྱིད་སོས་ལྷ་ཁང་ནི་གཏེར་སྟོན་ཆེན་པོ་ཉིད་ཀྱིས་གླིང་རྒྱལ་དབང་ཆེན་བསྟན་འཛིན་ཆོས་རྒྱལ་ལ་བཀའ་ཕེབས་པ་བཞིན་བཞེངས་པའི་གླིང་རྗེ་འཁྲུངས་ཡུལ་གྱི་ཨ་ཕྱུག་གེ་སར་ལྷ་ཁང་ཡིན་ནོ།།ཡང་ཤིང་བྱི་༡༩༢༤ལོའི་ཟླ་བ་དྲུག་པའི་ཚེས་བཅུའི་ནུབ་མོར་བུད་མེད་ངོ་ཤེས་པའི་གཟུགས་ཅན་ཞིག་གིས་ལུང་སྩལ་བྱུང་བས་མ་ཧཱ་གུ་རུའི་བཀའ་དངོས་ཡིན་སྙམ་པའི་ཐུགས་ངེས་འཁྲུངས་པའི་བཀའ་ལུང་དེ་ལས་འཕྲལ་གཏེར་གེ་སར་གྱི་ཆོས་དེ་སྒྲུབ་པ་སྡེ་དགུའི་ལྷ་དང་འབྲེལ་ཞིང་དབང་བསྐུར་རྒྱུ་ཡོད་པས་གེ་སར་གྱི་སྒྲུབ་ཐབས་གཞན་ལས་ཁྱད་པར་འཕགས་པ་དང་།དེ་སྤེལ་ཚུལ་རྣམས་བསྟན་པ་བྱུང་ཚུལ་བཅས་མཆོག་སྤྲུལ་ཚུལ་ཁྲིམས་བཟང་པོས་མཛད་པའི་གཏེར་ཆེན་ཉིད་ཀྱི་གསང་བའི་རྣམ་པར་ཐར་པ་རྨད་བྱུང་ངོ་མཚར་པདྨ་དཀར་པོའི་ཕྲེང་བ་དད་པའི་འཁྲི་ཤིང་བྱིན་རླབས་སྤྲིན་ཕུང་སྡུད་པའི་མ་དྲོས་དགའ་བའི་གླུ་དབྱངས་དང་འདི་ལ་གསལ་སྣང་ངེས་རྙེད་སོགས་ལས་གསལ་ལོ།།ཞེས་རབ་བརྟན་དགེ་ལེགས་ཕུན་ཚོགས་པས་དགོས་དབང་གིས་བྲིས་སོ།།